Krajniak, Milan, poslanec NR SR (2016-09-08):
Vážený pán podpredseda, vážené panie poslankyne, vážení páni poslanci, slovenské príslovie hovorí: „Prázdny sud najviac duní.“ Pán podpredseda (pozn. red.: správne „predseda“) Danko sa vyjadril, že tento parlament má byť chrámom slova. Naozaj? Naozaj pán predseda Danko vie, o čom hovorí? Pretože chrám je priestor, v ktorom sa má vzdávať úcta Bohu, v ktorom sa má Boh chváliť, má to byť miesto, ktoré je istým spôsobom posvätné. Nemajú dnes ľudia náhodou pocit, že tento parlament nie je chrámom, ale skôr pelechom lotrovským?! A ako, keď sme pri biblických podobenstvách, ako dopadol, dopadla tá historka o chráme, ktorý nazval Ježiš pelechom lotrovským? Že jednoducho tých podvodníkov, peňazomencov, obchodníkov, poprevracal im stoly a bičom ich z toho chrámu vyhnal. Pýtam sa, pán predseda Danko, ideme z tohto parlamentu urobiť chrám? Ideme vyhnať tým bičom z toho pelechu lotrovského tých, ktorí tam nepatria? Ak pán predseda Danko hovorí, že chce urobiť z tohto, z tohto miesta chrám slova, tak ja mu celkom neverím, pretože na základe toho, ako sa správa, aj na základe predloženia tohto rokovacieho poriadku, ktorého bol iniciátorom, som presvedčený, že chce urobiť z tohto parlamentu skôr cintorín slova, kde tí, ktorí by nebodaj chceli protestovať alebo mali iné návrhy, majú iba pietne stáť mlčky a počúvať jeho patetické prejavy. Vy v skutočnosti chcete urobiť zo zvolených zástupcov slovenského národa iba tých vojačikov čestnej stráže, ktorých ste sem doviedli, ktorí tu majú stáť, nepohnúť sa a mlčky kukať na to, čo sa tu deje. Vy si naozaj myslíte, že ako zvolení zástupcovia slovenského národa, ktorými sme rovnako ako vy, tu budeme mlčky stáť a kukať sa na to, čo tu vyvádzate?! Nikdy, pán predseda Danko, nikdy tu nebudeme mlčky stáť a iba sa dívať, vždy budeme hovoriť, čo si myslíme, pretože zvolili nás tu sem naši voliči a voči ním máme zodpovednosť. Nebudeme ticho! Nenecháme si zviazať ústa! Hovorí vám niečo rytierska česť, pán predseda Danko? Ja verím, že Slovensko a Európa sú dnes v kríze aj preto, že tí naši predstavitelia mužského pohlavia, ktorí by sa mali správať ako chlapi, sa častokrát správajú ako baby. Ako baby! Ak chlap sa tvári, že má na to, s prepáčením, gule, že je veľký a že rozdáva údery všade okolo seba, kde príde, poučuje všetkých okolo sveta, ako veci majú byť, tak potom má mať, s prepáčením, gule aj na to, aby zniesol nejakú kritiku, aby niečo vydržal. Veď predsa aj boxer, keď ide do ringu, po tom, čo zistí, že ale ten protivník, ten super mu občas aj jednu-dve vyvalí naspäť, tak nemení pravidlá boxu a nežiada, aby toho súpera priviazali o povrazy do rohu a aby tam musel iba držať. Veď to nie je férová súťaž! Kde je nejaké proste chlapstvo, niečo, že proste keď rozdávam údery, tak musím aj niečo zniesť?! Takto sa správa chlap, ktorý má, s prepáčením, gule?! Myslím si, že moji kolegovia vedia, tí, ktorí sú so mnou vo výbore pre preskúmavanie rozhodnutí NBÚ, že úplne otvorene hovorím svoje názory a hovorím aj to, keď s nimi nesúhlasím. Ale myslím, že mi potvrdia aj to, že v živote ma ani nenapadlo, že by som sa im snažil zavrieť ústa, a nikdy to ani neurobím z dvoch dôvodov. Po prvé preto, lebo som presvedčený, že ten, kto má sebavedomie, tak verí, že skôr alebo neskôr dokáže argumentami presvedčiť toho druhého o svojej pravde, pretože to je ten štýl, akým sa o to máme pokúšať. A po druhé, som presvedčený, že každý má právo povedať svoj názor. A ja mám povinnosť ho zniesť, aj keď s ním nesúhlasím, už len kvôli tomu, že aj vás, aj nás volili tí istí občania Slovenskej republiky, ktorí majú právo, aby ich zástupcovia v parlamente hovorili. Vážené dámy a páni, prázdny sud dymí najviac. A ja sa obávam, že parlament pod vedením tohto predsedu sa nestáva chrámom slova, ale iba duní: „Tomtom, tomtom.“ (Potlesk.)